Paterna reclamarà al Consell el pagament d'1,3 milions d’euros en concepte d’IBI
11/08/2015

# Paterna reclamarà al Consell el pagament d'1,3 milions d’euros en concepte d’IBI

[![Foto del Ajuntament](/images/noticias/recurso/ayuntamiento_grande.jpg)](/images/noticias/recurso/ayuntamiento_grande.jpg)

11.08.2015

La Mesa de la Vivenda, en la que estan representats tots els partits polítics, s’ha reunit este matí en l’Ajuntament

L’Ajuntament de Paterna reclamarà a la Generalitat Valenciana el pagament d'1,3 milions d’euros que deu a les arques públiques de la localitat en concepte d’Impost de Béns Immobles (IBI). Així ho ha assegurat la regidora de l’àrea de Sostenibilitat i Educació, Eva Pérez, la qual ha estat present en la reunió de la Mesa de la Vivenda que este matí ha tingut lloc en l’Ajuntament.

Una trobada en què s’ha abordat la problemàtica de la Vivenda en el municipi. I és que només l’Entitat d’Infraestructures de la Generalitat Valenciana (EIGE) disposa d’un total de 283 vivendes, la majoria d’elles en el Barri de La Coma, de les quals 130 estan buides i pendents de reparació.

La regidora d’Urbanisme ha assenyalat que “en els últims anys només s’han millorat 10 vivendes d’un total de 283, un desistiment insostenible perquè un centenar d’elles requereixen de mesures urgents”. I ha apuntat que “este assumpte ja es va abordar en la reunió que el passat 28 de juliol va mantindre l’alcalde de Paterna, Juan Antonio Sagredo, amb la consellera de Vertebració del Territori, María José Salvador”.

Pérez ha assegurat que “serà el nou Executiu local qui, en plena sintonia amb la Generalitat, exigisca amb contundència el que l’anterior Consell del PP va deixar a deure a Paterna, una factura de 1,3 milions d’euros en concepte d’IBI, diners que en part seran emprats per a millorar el deficitari estat d’estes cases”.